બંનેના પરિવારોને આ વિશેની વાત કરાય છે. બંને પરિવારો આ બાબત માટે સંમતિ આપે છે પરંતુ હજુ મળવાનું બાકી છે. રાવિન ખુશીને મળવા તેના શહેર ફરીદાબાદ જાય છે. તે દિલ્હીની હૉટલમાં ઉતરે છે અને ખુશીના ઘરે જાય છે – તેના પરિવાર સાથે પરિચય થાય છે – અને બધાને તે ગમે છે, તે ખુશીને પ્રથમ વખત જુએ છે, તેના સ્મિતને, તેના ભોળપણને, તેની આંખોમાં રહેલા અનેક સ્વપ્નોને અને તેના પ્રેમને તે અનુભવે છે. સામે પક્ષે ખુશી પણ તેની સાથે ખૂબ ખુશ છે. એકલા સમય ગાળવાની બંનેની મથામણ અને ઉભા થતા પ્રતિકૂળ સંજોગો ખૂબ સુંદર રીતે ગૂંથાયા છે અને હાસ્યના તથા ઉત્સાહના સાગરમાં હિલોળા અપાવે છે. તો રાત્રે ખુશીને તેના ઘરે પહોંચાડવામાં થતી તકલીફ વાચકના શ્વાસ અદ્ધર કરી દે છે. આમ તેઓ એકબીજાને મળે છે અને પ્રેમ લગ્નમાં પરિણમવા તરફ આગળ વધે છે.